b'\n_START_ARTICLE_\nSankt Peter-Ording\n_START_SECTION_\nGeografi\n_START_PARAGRAPH_\nKommunen best\xc3\xa5r af to sogne med hver sin kirke, Ording og Ulstrup Sogn (begge Udholm Herred). De to landsbyer Ulstrup og Ording er efterh\xc3\xa5nden vokset sammen. Derudover kan n\xc3\xa6vnes B\xc3\xb8l-S\xc3\xb8nderhoved (B\xc3\xb6hl-S\xc3\xbcderhoft) syd for Ulstrup, Hede (Heide) \xc3\xb8st for Ulstrup og Olstorp (Olsdorf) og Br\xc3\xb8sum (Br\xc3\xb6sum) med Br\xc3\xb8sumsil \xc3\xb8st for Ording. Ulstrup har efterh\xc3\xa5nden f\xc3\xa5et navn efter dens sognekirke Sankt Peter. Br\xc3\xb8sum og Hede er beilligende p\xc3\xa5 sm\xc3\xa5 gestbanker eller gest\xc3\xb8er. Bygningerne i Ording var tidligere samlet i to hovedsamlinger, der kaldtes Ording mod Nord (ogs\xc3\xa5 N\xc3\xb8rrehoved) og Ording mod Syd (ogs\xc3\xa5 Framsort). _NEWLINE_Arealet best\xc3\xa5r af b\xc3\xa5de hede, skov, gest- og marskland. Landet beskyttes mod oversv\xc3\xb8mmelser dels ved naturlige klitter, dels ved diger. Is\xc3\xa6r ved den vestlige kyst str\xc3\xa6kker sig en brede klitr\xc3\xa6kke med h\xc3\xb8jder op til 16 meter. Mellem denne og det bagved liggende dige findes et ikke ubetydeligt forland med saltenge. Foran klitterne og saltenge ligger en 12 km lang og op til 2 km brede sankbanke ved navn Hitsbank eller Hitssand (p\xc3\xa5 tysk Hitzsand). Kommunenes nordvestlige pynt kaldes Framsh\xc3\xb8rn eller Framshoved. Landsbyens skov blev anlagt i 1800-tallet af kong Frederik 7.\n_START_SECTION_\nHistorie\n_START_PARAGRAPH_\nUlstrup blev f\xc3\xb8rste gang n\xc3\xa6vnt 1352, men eksisterede allerede i vikingetiden. Store dele af byen blev dog efterh\xc3\xa5nden \xc3\xb8delagt ved sandflugt og oversv\xc3\xb8mmelser. Den nyopbyggede landsby fik senere navn efter sognekirken Sankt Peter. Det gamle navn findes p\xc3\xa5 tysk endnu i stednavnet Olsdorf (Olstorp). Ulstrup Kirkes gamle segl fra middelalderen b\xc3\xa6rer endnu indskriften Sigillum Parochie Ulstorp Utholm. S\xc3\xb8nderhoved blev f\xc3\xb8rste gang n\xc3\xa6vnt i 1462, S\xc3\xb8nderhoved Sogn blev dog allerede nedlagt i 1556 og selve landsbyen kom under Ulstrup Sogn. Sognets tidligere kirkeg\xc3\xa5rd blev fundet i 1825. Ogs\xc3\xa5 Br\xc3\xb8sum og B\xc3\xb8l skulle have haft kapeller, der ogs\xc3\xa5 findes anf\xc3\xb8rt p\xc3\xa5 Johannes Mejers historiske kort over Slesvig. _NEWLINE_Modsat andre kystbyer fantes der ikke mange fiskere i Ulstrup og Ording Sogne grundet vandreklitterne og den dels massive sandflugt. Kun f\xc3\xa5 arbejdede som krabbe- og muslingfiskere. I stedet bjergede mange indbyggere gods fra strandede skibe. Disse strandl\xc3\xb8bere p\xc3\xa5 Hitsbanken blev ogs\xc3\xa5 kaldt for Hitsl\xc3\xb8bere (Hitzl\xc3\xb6per). Strandfogeden havde ansvar for at f\xc3\xb8re opsyn med strandl\xc3\xb8bere og at berette kongen om strandinger og bj\xc3\xa6rgninger. For at binde sandet i klitterne og d\xc3\xa6mpe sandflugt, blev vandreklitterne i 1900-tallet under Frederik 7. beplantet med skov. _NEWLINE_Byerne var ogs\xc3\xa5 flere gange truet af stormfloder. I 1825 br\xc3\xb8d havet ind ved S\xc3\xb8nderhoved og Ulstrup og store dele af landet blev sat under vand. Klitterne tog stor skade og jorderne overv\xc3\xa6ldes med sand._NEWLINE_Efter den dansk-tyske krig 1864 kom Ulstrup og Ording under tysk styre. I 1877 blev Ulstrup anerkendt som s\xc3\xb8bad. I 1911 blev den f\xc3\xb8rste p\xc3\xa6lebygning oprettet p\xc3\xa5 Hitsbank strand. S\xc3\xb8broen i Ording kom til i 1926. 1932 fulgte baneforbindelsen til T\xc3\xb8nning og Husum (se ogs\xc3\xa5 Sydslesvigske Jernbane). I 1967 blev Ulstrup og Ording sammenlagt til den nye kommune Sankt Peter-Ording. Den tidligere danske skole blev lukket i 1984.'